62017CJ0622_RES
Kawża C‑622/17
Baltic Media Alliance Ltd.
vs
Lietuvos radijo ir televizijos komisija
(talba għal deċiżjoni preliminari, imressqa mill-Vilniaus apygardos administracinis teismas)
Sentenza tal-Qorti tal-Ġustizzja (It-Tieni Awla) tal‑4 ta’ Lulju 2019
“Rinviju għal deċiżjoni preliminari – Libertà li jiġu pprovduti servizzi – Direttiva 2010/13/UE – Servizzi tal-midja awdjoviżiva – Xandir televiżiv – Artikolu 3(1) u (2) –Libertà ta’ riċezzjoni u ta’ trażmissjoni mill-ġdid – Inċitament għall-mibegħda bbażata fuq in-nazzjonalità – Miżuri meħuda mill-Istat Membru ta’ riċezzjoni – Obbligu temporanju għall-fornituri ta’ servizzi tal-midja u għall-persuni l-oħra li jipprovdu servizz ta’ xandir permezz tal-internet ta’ stazzjonijiet jew ta’ programmi tat-televiżjoni li jxandru jew jittrażmettu mill-ġdid fit-territorju ta’ dan l-Istat Membru stazzjon tat-televiżjoni biss f’pakketti bi ħlas”
Domandi preliminari – Ammissibbiltà – Limiti – Domandi manifestament irrilevanti u domandi ipotetiċi magħmula f’kuntest li jeskludi risposta utli
(Artikolu 267 TFUE)
(ara l-punti 24‑27, 31)
Libertà li jiġu pprovduti servizzi – Attivitajiet ta’ xandir televiżiv – Direttiva 2010/13 – Kamp ta’ applikazzjoni – Fornituri ta’ servizzi tal-midja suġġetti għall-ġurisdizzjoni ta’ Stat Membru – Kunċett – Kriterji – Responsabbiltà editorjali – Redazzjoni – Evalwazzjoni mill-qorti nazzjonali
(Direttiva tal-Parlament Ewropew u tal-Kunsill 2010/13, premessa 35 u Artikoli 1(1)(c) u (d), 2(2)(a) u (3)(a) sa (c))
(ara l-punti 37‑41, 43, 45‑48, 52)
Libertà li jiġu pprovduti servizzi – Attivitajiet ta’ xandir televiżiv – Direttiva 2010/13 – Projbizzjoni ta’ restrizzjonijiet għat-trażmissjoni mill-ġdid ta’ servizzi tal-midja awdjoviżiva li ġejjin minn Stati Membri oħra – Kamp ta’ applikazzjoni – Miżura ta’ ordni pubbliku li timponi l-obbligu ta’ xandir jew ta’ trażmissjoni mill-ġdid b’mod temporanju ta’ stazzjon tat-televiżjoni li ġej minn Stat Membru ieħor biss f’pakketti bi ħlas – Esklużjoni
(Direttiva tal-Parlament Ewropew u tal-Kunsill 2010/13, Artikolu 3(1) u (2); Direttiva tal-Kunsill 89/552, Artikolu 2a(1) u (2))
(ara l-punti 70‑77, 84 u d-dispożittiv)
Sunt
Stat Membru jista’, għal raġunijiet ta’ ordni pubbliku bħall-ġlieda kontra l-inċitament għall-mibegħda, jimponi l-obbligu ta’ xandir jew ta’ trażmissjoni mill-ġdid b’mod temporanju ta’ stazzjon tat-televiżjoni li ġej minn Stat Membru ieħor biss f’pakketti bi ħlas
Fis-sentenza tagħha tal‑4 ta’ Lulju 2019, Baltic Media Alliance (C-622/17), il-Qorti tal-Ġustizzja ddeċidiet li miżura li timponi, għal raġunijiet ta’ ordni pubbliku, l-obbligu ta’ xandir jew ta’ trażmissjoni mill-ġdid b’mod temporanju ta’ stazzjon tat-televiżjoni li ġej minn Stat Membru ieħor biss f’pakketti bi ħlas ma taqax taħt l-Artikolu 3 tad-Direttiva 2010/13 (
1
). Din id-dispożizzjoni tobbliga lill-Istati Membri jiżguraw il-libertà ta’ riċezzjoni u ma jirrestrinġux it-trażmissjoni mill-ġdid fit-territorju tagħhom ta’ xandiriet televiżivi li ġejjin minn Stati Membri oħra għal raġunijiet li jaqgħu taħt l-oqsma kkoordinati mid-Direttiva, li fosthom hemm il-miżuri kontra l-inċitament għall-mibegħda.
NTV Mir Lithuania huwa stazzjon intiż għall-pubbliku Litwan u li l-parti l-kbira tal-programmi tiegħu huma bir-Russu. Il-Kummissjoni Litwana tar-Radju u tat-Televiżjoni kienet adottat deċiżjoni li tobbliga lil fornituri ta’ servizzi tal-midja jxandru jew jittrażmettu mill-ġdid dan l-istazzjon fit-territorju Litwan, matul perijodu ta’ tnax-il xahar, biss f’pakketti bi ħlas. Din id-deċiżjoni kienet ittieħdet minħabba li wieħed mill-programmi tal-imsemmi stazzjon kien fih informazzjoni falza li kienet tinċita l-ostilità u l-mibegħda bbażati fuq in-nazzjonalità lejn il-pajjiżi Baltiċi. Baltic Media Alliance, kumpannija rreġistrata fir-Renju Unit u detentriċi ta’ liċenzja Brittanika għax-xandir ta’ NTV Mir Lithuania, kienet tqis li din id-deċiżjoni kienet ġiet adottata bi ksur tad-Direttiva 2010/13, għaliex din kienet tirrestrinġi t-trażmissjoni mill-ġdid ta’ stazzjon tat-televiżjoni li ġej minn Stat Membru ieħor.
Fir-rigward tal-projbizzjoni ta’ restrizzjonijiet għat-trażmissjoni mill-ġdid prevista fl-Artikolu 3 tad-Direttiva 2010/13, il-Qorti tal-Ġustizzja qabel kollox irrilevat, filwaqt li bbażat ruħha fuq il-kuntest, l-għanijiet u l-oriġini tagħha, li l-kelma “jirrestrinġu” għandha, fil-kuntest ta’ din id-direttiva, tifsira speċifika, iktar ristretta mill-kunċett ta’ restrizzjoni li jinsab fl-Artikolu 56 TFUE. Din ma tirrigwardax kull restrizzjoni, mill-Istat Membru ta’ riċezzjoni, għal-libertà ta’ riċezzjoni u ta’ trażmissjoni mill-ġdid. Għaldaqstant, id-Direttiva 2010/13 ma tipprekludix, bħala prinċipju, l-applikazzjoni ta’ leġiżlazzjoni nazzjonali li, b’mod ġenerali, issegwi għan ta’ interess ġenerali mingħajr madankollu ma tistabbilixxi t-tieni kontroll tax-xandiriet li jiżdied ma’ dak li l-Istat Membru ta’ xandir huwa obbligat iwettaq.
Filwaqt li ppreċiżat il-ġurisprudenza preċedenti tagħha (
2
), il-Qorti tal-Ġustizzja sussegwentement iddeċidiet li miżura nazzjonali li, b’mod ġenerali, issegwi għan ta’ ordni pubbliku u li tirregola l-modalitajiet ta’ distribuzzjoni ta’ stazzjon tat-televiżjoni lill-konsumaturi tal-Istat Membru ta’ riċezzjoni ma tikkostitwixxix restrizzjoni fis-sens tal-Artikolu 3 tad-Direttiva 2010/13, meta tali modalitajiet ma jimpedixxux it-trażmissjoni mill-ġdid fil-veru sens tal-kelma ta’ dan l-istazzjon. Fil-fatt, tali miżura ma tistabbilixxix t-tieni kontroll tax-xandir.
Fid-dawl ta’ dawn il-konstatazzjonijiet, il-Qorti tal-Ġustizzja kkonkludiet li miżura bħal dik inkwistjoni fil-kawża prinċipali ma taqax taħt l-Artikolu 3 tad-Direttiva 2010/13. Fil-fatt, minn naħa, id-deċiżjoni inkwistjoni ssegwi għan ta’ interess ġenerali, sa fejn din taqa’ taħt il-ġlieda kontra x-xandir ta’ informazzjoni li tiskredita lill-Istat Litwan u hija intiża sabiex tipproteġi s-sigurtà tal-ispazju ta’ informazzjoni Litwan kif ukoll sabiex tiggarantixxi u tippreserva l-interess pubbliku li jiġi korrettament informat. Min-naħa l-oħra, din ma timpedixxix it-trażmissjoni mill-ġdid fil-veru sens tal-kelma fit-territorju Litwan ta’ xandiriet televiżivi li ġejjin minn Stat Membru ieħor, għaliex l-istazzjon televiżiv ikkonċernat dejjem jista’ jiġi mxandar legalment f’dan it-territorju u l-konsumaturi Litwani dejjem jistgħu jarawh, sakemm huma jabbonaw ma’ pakkett bi ħlas.
(
1
)	Direttiva 2010/13/UE tal-Parlament Ewropew u tal-Kunsill tal‑10 ta’ Marzu 2010 dwar il-koordinazzjoni ta’ ċerti dispożizzjonijiet stabbiliti bil-liġi, b’regolament jew b’azzjoni amministrattiva fi Stati Membri dwar il-forniment ta’ servizzi tal-media awdjoviżiva (Direttiva dwar “is-Servizzi tal-Midja Awdjoviżiva”) (ĠU 2010, L 95, p. 1, rettifika fil-ĠU 2010, L 263, p. 15).
(
2
)	Sentenza tat‑22 ta’ Settembru 2011, Mesopopotamia Broadcast u Roj TV, C‑244/10 u C‑245/10, EU:C:2011:607.